
Návrh

VYHLÁŠKA
Ministerstva dopravy Slovenskej republiky

z ..... 2027, 

ktorou sa ustanovujú podrobnosti o posudzovaní, vylúčení a obmedzení zdravotnej spôsobilosti pilota lietajúceho športového zariadenia, požiadavky na zdravotnú spôsobilosť pilota lietajúceho športového zariadenia, vzor osvedčenia zdravotnej spôsobilosti člena leteckého personálu a vzor dokladu o zdravotnej spôsobilosti pilota lietajúceho športového zariadenia

Ministerstvo dopravy Slovenskej republiky podľa § 176 ods. 1 písm. c) zákona č. .../2026 Z. z. o civilnom letectve a o zmene a doplnení niektorých zákonov(letecký zákon) (ďalej len „zákon“) po dohode s Ministerstvom zdravotníctva Slovenskej republiky ustanovuje:

§ 1

Táto vyhláška ustanovuje
a) podrobnosti o posudzovaní zdravotnej spôsobilosti žiadateľa o vydanie preukazu odbornej spôsobilosti člena leteckého personálu lietajúceho športového zariadenia podľa § 120 ods. 1 zákona a držiteľa preukazu odbornej spôsobilosti člena leteckého personálu lietajúceho športového zariadenia podľa § 120 ods. 1 zákona (ďalej len „posudzovaná osoba“), 
b) podrobnosti o vylúčení zdravotnej spôsobilosti posudzovanej osoby
c) podrobnosti o obmedzení zdravotnej spôsobilosti posudzovanej osoby, 
d) minimálne požiadavky na zdravotnú spôsobilosť posudzovanej osoby,
e) vzor osvedčenia zdravotnej spôsobilosti člena leteckého personálu a vzor dokladu o zdravotnej spôsobilosti pilota lietajúceho športového zariadenia.

§ 2

(1) Pred vykonaním lekárskej prehliadky posudzovaná osoba preukáže svoju totožnosť a predloží čestné vyhlásenie k svojmu zdravotnému stavu; vzor čestného vyhlásenia je uvedený na webovom sídle Dopravného úradu. 

(2) Čestné vyhlásenie posudzovanej osoby k jej zdravotnému stavu obsahuje 
a) údaje o posudzovanej osobe v rozsahu podľa § 168 ods. 1 zákona, 
b) druh preukazu odbornej spôsobilosti, o ktorého vydanie posudzovaná osoba žiada, alebo ktorého je držiteľom, 
c) vyhlásenie posudzovanej osoby k jej zdravotnému stavu vo vzťahu k zdravotnej spôsobilosti, k pravidelnému užívaniu liekov a k užívaniu alkoholických nápojov,[footnoteRef:2]) omamných látok a psychotropných látok,[footnoteRef:3])  [2: ) § 1 zákona č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb. ]  [3: ) Zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov. ] 

d) dátum a miesto spísania čestného vyhlásenia. 

(3) Predmetom lekárskej prehliadky je
a) posúdenie zdravotného stavu posudzovanej osoby so zameraním na choroby, poruchy a stavy, ktoré vylučujú alebo obmedzujú zdravotnú spôsobilosť posudzovanej osoby pri vykonávaní oprávnení vyplývajúcich z preukazu odbornej spôsobilosti člena leteckého personálu lietajúceho športového zariadenia,
b) komplexné fyzikálne vyšetrenie vrátane orientačného vyšetrenia sluchu, zrakovej ostrosti, zorného poľa, rovnováhy a orientačného neurologického vyšetrenia; do úvahy sa berú aj výsledky z preventívnej prehliadky podľa osobitného predpisu.[footnoteRef:4])  [4: ) § 2 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov. ] 


(4) Zdravotná spôsobilosť sa posudzuje, ak ide o držiteľa preukazu odbornej spôsobilosti  
a) vo veku do 40 rokov vrátane 1 krát za 5 rokov,
b) vo veku od 40 rokov 1 krát za 2 roky.

(5) Posudzujúci lekár požiada o príslušné odborné lekárske vyšetrenie posudzovanej osoby, ak na základe čestného vyhlásenia podaného posudzovanou osobou, zdravotnej dokumentácie posudzovanej osoby a ním vykonaného vyšetrenia, vznikne podozrenie na chorobu alebo poruchu, ktorá môže obmedziť alebo vylúčiť zdravotnú spôsobilosť posudzovanej osoby. Odborným lekárskym vyšetrením sa zisťuje, či posudzovaná osoba spĺňa minimálne požiadavky na zdravotnú spôsobilosť podľa § 3 až 13.

(6) Ak sa lekárskou prehliadkou nezistí zmena alebo zásah do normálneho fyzického a psychického zdravia posudzovanej osoby, ktoré má za následok zhoršenie alebo zníženie funkčných schopností a vyžaduje lekársku starostlivosť alebo preventívne opatrenia najmä v podobe užívania liekov, liečiv alebo iných lekárskych zásahov, pre ktoré nemôže posudzovaná osoba vykonávať oprávnenia vyplývajúce z preukazu odbornej spôsobilosti člena leteckého personálu lietajúceho športového zariadenia, posudzujúci lekár vo výsledku lekárskej prehliadky uvedie, že posudzovaná osoba je zdravotne spôsobilá vykonávať oprávnenia vyplývajúce z preukazu odbornej spôsobilosti člena leteckého personálu lietajúceho športového zariadenia a posudzovanej osobe vydá doklad o zdravotnej spôsobilosti.

(7) Ak sa lekárskou prehliadkou zistí poškodenie zdravia, pre ktoré nemôže posudzovaná osoba vykonávať oprávnenia vyplývajúce z preukazu odbornej spôsobilosti člena leteckého personálu lietajúceho športového zariadenia, posudzujúci lekár vo výsledku lekárskej prehliadky uvedie, že posudzovaná osoba nie je zdravotne spôsobilá vykonávať oprávnenia vyplývajúce z preukazu spôsobilosti člena leteckého personálu lietajúceho športového zariadenia a doklad o zdravotnej spôsobilosti nevydá. 

(8) Ak sa lekárskou prehliadkou zistí poškodenie zdravia, pre ktoré je zdravotná spôsobilosť posudzovanej osoby obmedzená, posudzujúci lekár navrhne obmedzenie pri vykonávaní oprávnenia vyplývajúceho z preukazu spôsobilosti člena leteckého personálu lietajúceho športového zariadenia a posudzovanej osobe vydá doklad o zdravotnej spôsobilosti s obmedzením.

(9) Posudzujúci lekár oboznámi posudzovanú osobu s výsledkom lekárskej prehliadky a jej výsledok zaznamená do zdravotnej dokumentácie posudzovanej osoby. 

(10) Doklad o zdravotnej spôsobilosti posudzovanej osoby obsahuje
a) údaje poskytovateľa zdravotnej starostlivosti v rozsahu podľa § 168 ods. 3 písm. c) prvého bodu, druhého bodu a štvrtého bodu zákona,
b) meno, priezvisko, dátum narodenia a adresu trvalého pobytu posudzovanej osoby, 
c) obmedzenie zdravotnej spôsobilosti, ak je zdravotná spôsobilosť posudzovanej osoby obmedzená, 
d) dobu platnosti dokladu o zdravotnej spôsobilosti,
e) miesto a dátum vydania dokladu o zdravotnej spôsobilosti, 
f) odtlačok pečiatky a podpis posudzujúceho lekára, ktorý lekársku prehliadku posudzovanej osoby vykonal.

(11) Vzor dokladu o zdravotnej spôsobilosti je zverejnený na webovom sídle Dopravného úradu. 

§ 3

(1) Posudzovaná osoba je zdravotne spôsobilá, ak má
a) monokulárnu zrakovú ostrosť s hodnotou najmenej 0,5 pri súčasnom používaní obidvoch očí, a to aj pri použití korekčných šošoviek; vnútroočné šošovky sa na účely tejto vyhlášky nepovažujú za korekčné šošovky,
b) binokulárnu zrakovú ostrosť do diaľky s hodnotou najmenej 0,7 pri súčasnom používaní obidvoch očí, a to aj pri použití korekčných šošoviek,
c) binokulárnu zrakovú ostrosť v riadku s hodnotou najmenej 0,63 pri súčasnom používaní obidvoch očí, a to aj pri použití korekčných šošoviek

(2) Posudzovaná osoba, u ktorej sa zistí alebo potvrdí očná choroba s progresívnou povahou, je zdravotne spôsobilá s obmedzením, ktorým je povinnosť pravidelne sa podrobovať lekárskej prehliadke a odbornému očnému vyšetreniu zameranému na túto chorobu.

(3) Posudzovaná osoba, ktorá má úplnú funkčnú stratu zraku na jednom oku alebo používa iba jedno oko, vrátane diplopie, je zdravotne spôsobilá, ak  
a) má zrakovú ostrosť najmenej 0,7, a to aj pri použití korekčných šošoviek, 
b) stav monokulárneho videnia trvá najmenej šesť mesiacov.

(4) Posudzujúci lekár požiada o odborné očné vyšetrenie, ak ide o posudzovanú osobu podľa odseku 3.

§ 4

Posudzovaná osoba je zdravotne spôsobilá
a) pri strate sluchu do 50 % podľa Fowlera,
b) pri strate sluchu od 51 % do 90 % podľa Fowlera s obmedzením, ktorým je povinnosť mať korekciu sluchu načúvacím prístrojom pri vykonávaní oprávnení vyplývajúcich z preukazu odbornej spôsobilosti člena leteckého personálu lietajúceho športového zariadenia, 
c) pri strate sluchu nad 90 % podľa Fowlera na základe individuálneho posúdenia jej celkového zdravotného stavu.

§ 5

(1) Posudzovaná osoba nie je zdravotne spôsobilá, ak trpí na poruchu pohybového systému alebo na abnormalitu pohybového systému, ktorá má za následok obmedzenú pohyblivosť, a ktorá môže pri vykonávaní oprávnení vyplývajúcich z preukazu spôsobilosti člena leteckého personálu lietajúceho športového zariadenia predstavovať nebezpečenstvo.

(2) Posudzovanú osobu s obmedzenou pohyblivosťou môže posudzujúci lekár na základe záverov odborného lekárskeho vyšetrenia uznať za zdravotne spôsobilú, alebo ak to vyplýva zo záverov odborného lekárskeho vyšetrenia za zdravotne spôsobilú s obmedzením, ktorým je povinnosť používať jednu alebo viacero zdravotníckych pomôcok alebo povinnosť používať lietajúce športové zariadenia s vykonanou jednou alebo viacerými technickými úpravami.

(3) Posudzovaná osoba, ktorá trpí na progresívnu chorobu pohybového systému, je zdravotne spôsobilá s obmedzením, ktorým je povinnosť pravidelne sa podrobovať lekárskej prehliadke zameranej na túto chorobu, ak závery lekárskej prehliadky zdravotnú spôsobilosť posudzovanej osoby nevylučujú. Ak ide o nemenné postihnutie pohybového systému, posudzovaná osoba je zdravotne spôsobilá; obmedzenie podľa prvej vety sa nevyžaduje.

§ 6

(1) Choroba, chyba alebo stav, ktorý sa môže prejaviť náhlym zlyhaním kardiovaskulárneho systému s následkom náhleho oslabenia alebo zlyhania cerebrálnych funkcií, vylučuje alebo obmedzuje zdravotnú spôsobilosť posudzovanej osoby.

(2) Posudzovanú osobu, ktorá trpí chorobou alebo sa u nej vyskytuje chyba alebo stav podľa odseku 3, môže posudzujúci lekár na základe záverov odborného lekárskeho vyšetrenia uznať za zdravotne spôsobilú s obmedzením, ktorým je povinnosť pravidelne sa podrobovať lekárskej prehliadke zameranej na túto chorobu, chybu alebo na stav, ak výsledok lekárskej prehliadky potvrdzuje vyliečenie alebo zlepšenie tejto choroby, chyby alebo stavu.

(3) Choroby, chyby alebo stavy, ktoré sa môžu prejaviť náhlym zlyhaním kardiovaskulárneho systému s následkom náhleho oslabenia alebo zlyhania cerebrálnych funkcií, a pri výskyte ktorých je zdravotná spôsobilosť posudzovanej osoby obmedzená, sú tieto:
a) chorobne pomalá činnosť srdca (poškodenie funkcie sínusového uzla a poruchy vedenia) alebo chorobne rýchla činnosť srdca (predsieňová arytmia a komorová arytmia) s prípadom náhlej straty vedomia v minulosti v dôsledku porúch srdcového rytmu,
b) chorobne rýchla činnosť srdca (predsieňová arytmia a komorová arytmia) spojená so štrukturálnym ochorením srdca a pretrvávajúcou komorovou tachykardiou,
c) implantácia alebo nahradenie defibrilátora alebo primeraný alebo neprimeraný výboj defibrilátora,
d) synkopa (prechodná strata vedomia a svalového tonusu charakterizovaná rýchlym nástupom, krátkym trvaním a spontánnym zotavením, ku ktorej dochádza v dôsledku celkového nedokrvenia mozgu a v ktorej prípade sa predpokladá, že je podmienená reflexom bez známej príčiny a bez akéhokoľvek preukázateľného ochorenia srdca),
e) akútny koronárny syndróm, 
f) perkutánna koronárna intervencia,  
g) koronárna arteriálna bypassová chirurgia,
h) mozgová mŕtvica alebo tranzitórny ischemický atak,
i) zlyhanie srdca podľa klasifikácie New York Heart Association I, II, III,
j) transplantácia srdca,
k) zariadenie na podporu srdcovej činnosti,
l) operácia srdcovej chlopne,
m) malígna hypertenzia (zvýšenie systolického krvného tlaku na hodnotu ≥ 180 mm Hg alebo diastolického krvného tlaku na hodnotu ≥ 110 mm Hg spojené s hroziacim alebo progresívnym poškodením orgánov),
n) kongenitálne srdcové ochorenie,
o) hypertrofická kardiomyopatia bez synkopy,
p) syndróm dlhého intervalu Q-T so synkopou, torsade des pointes alebo Q-Tc > 500 ms,
q) hypertenzia s ťažkým orgánovým poškodením,
r) závažná komplikácia po srdcovom infarkte,
s) opakovaný výskyt tranzitórnych mozgových cievnych príhod ischemického pôvodu alebo embolického pôvodu aj bez trvalejšieho funkčného obmedzenia,
t) stav po cievnej mozgovej príhode s ťažkým obmedzením fyzických funkcií alebo duševných funkcií.

(4) Choroby, chyby alebo stavy, ktoré sa môžu prejaviť náhlym zlyhaním kardiovaskulárneho systému s následkom náhleho oslabenia alebo zlyhania cerebrálnych funkcií, a pri výskyte ktorých je zdravotná spôsobilosť posudzovanej osoby vylúčená, sú tieto:
a) periférne cievne ochorenie – aneuryzma hrudnej a brušnej aorty, ak maximálny priemer aorty je taký, že hrozí závažné riziko náhleho pretrhnutia a následnej udalosti, ktorá znemožní vykonávanie oprávnení vyplývajúcich z preukazu spôsobilosti člena leteckého personálu lietajúceho športového zariadenia,
b) chronické zlyhanie srdca podľa klasifikácie New York Heart Association IV,
c) ochorenie srdcovej chlopne s aortálnou regurgitáciou, aortálnou stenózou, mitrálnou regurgitáciou alebo mitrálnou stenózou, ak sa funkčná schopnosť odhaduje na hodnotu New York Heart Association IV, alebo ak nastal prípad synkopy,
d) Brugadov syndróm diagnostikovaný na základe EKG.

(5) Ak ide o posudzovanú osobu s dobre opísanými kardiomyopatiami, najmä arytmogénnou kardiomyopatiou pravej komory, non-kompaktnou kardiomyopatiou, katecholaminergnou polymorfnou komorovou tachykardiou a syndrómom krátkeho intervalu QT alebo s novými kardiomyopatiami, ktoré sa môžu odhaliť, dôkladne sa posúdia rizikové udalosti spôsobujúce náhlu neschopnosť a prognostické ukazovatele konkrétnej kardiomyopatie.

(6) Posudzujúci lekár posúdi zdravotnú spôsobilosť posudzovanej osoby, ktorá má hypertenziu bez ťažkého orgánového poškodenia, v súvislosti s inými výsledkami lekárskej prehliadky, možnými zdravotnými komplikáciami a nebezpečenstvom, ktoré tieto komplikácie môžu predstavovať pri vykonávaní oprávnení vyplývajúcich z preukazu spôsobilosti člena leteckého personálu lietajúceho športového zariadenia.

(7) Posudzovaná osoba, ktorá má hypertenziu bez ťažkého orgánového poškodenia, alebo posudzovaná osoba, ktorá prekonala srdcový infarkt, je zdravotne spôsobilá s obmedzením, ktorým je povinnosť pravidelne sa podrobovať lekárskej prehliadke zameranej na túto chorobu, alebo s iným obmedzením.

(8) Ak posudzovaná osoba prekonala srdcový infarkt, posudzujúci lekár v rámci prvej lekárskej prehliadky po jeho prekonaní požiada o odborné lekárske vyšetrenie zamerané na kardiovaskulárny systém. Posudzovaná osoba podľa prvej vety je zdravotne spôsobilá s obmedzením, ktorým je povinnosť pravidelne sa podrobovať lekárskej prehliadke zameranej na kardiovaskulárny systém, ak závery lekárskej prehliadky zdravotnú spôsobilosť posudzovanej osoby nevylučujú.

(9) Posudzovanú osobu, ktorá trpí na inú chorobu alebo chybu alebo má stav kardiovaskulárneho systému iný ako podľa odsekov 2 až 5, alebo ktorá, trpí na chorobu alebo chybu alebo má stav kardiovaskulárneho systému podľa odsekov 2 až 5, ktorý má ľahšiu formu, môže posudzujúci lekár na základe záverov odborného lekárskeho vyšetrenia uznať za zdravotne spôsobilú s obmedzením, ktorým je povinnosť pravidelne sa podrobovať lekárskej prehliadke zameranej na kardiovaskulárny systém, ak závery lekárskej prehliadky zdravotnú spôsobilosť posudzovanej osoby nevylučujú.

§ 7

(1) Na účely tejto vyhlášky sa rozumie
a) ťažkou hypoglykémiou stav, kedy je potrebná pomoc inej osoby,
b) opakovanou ťažkou hypoglykémiou druhá ťažká hypoglykémia, ktorá sa vyskytla v priebehu 12 mesiacov od poslednej ťažkej hypoglykémie.

(2) Posudzovanú osobu, ktorá má diabetes mellitus a užíva lieky, ktoré môžu vyvolať hypoglykémiu, môže posudzujúci lekár uznať za zdravotne spôsobilú s obmedzením, ktorým je povinnosť pravidelne sa podrobovať lekárskej prehliadke zameranej na túto chorobu. Posudzovaná osoba predloží počas lekárskej prehliadky čestné vyhlásenie, v ktorom vyhlási, že rozumie riziku spojenému s hypoglykémiou a takýto stav dokáže primerane ovládať, a preukáže pravidelné denné monitorovanie glukózy. 

(3) Zdravotná spôsobilosť posudzovanej osoby, ktorá má diabetes mellitus, je vylúčená, ak
a) sa u posudzovanej osoby vyskytla opakovaná ťažká hypoglykémia,
b) má posudzovaná osoba diagnostikovaný syndróm neuvedomenia si hypoglykémie alebo
c) sa u posudzovanej osoby vyskytla opakovaná ťažká hypoglykémia v priebehu 12 mesiacov od poslednej príhody.

(4) Posudzovaná osoba, u ktorej boli riadne zdokumentované epizódy hypoglykémie vyžaduje odborné lekárske vyšetrenie. Ak sa dôvod hypoglykémií nezistí, posudzovaná osoba nie je zdravotne spôsobila. 

§ 8

Choroby, chyby alebo stavy nervovej sústavy, pri výskyte ktorých je zdravotná spôsobilosť posudzovanej osoby vylúčená, sú tieto:
a) záchvatové neurologické ochorenia spôsobujúce poruchy vedomia, alebo bez poruchy vedomia, ak je ich dôsledkom strata alebo obmedzenie hybnosti,
b) hyperkinézy alebo spasticity ťažkého stupňa,
c) stavy po chirurgických zákrokoch, úrazoch alebo po ochoreniach nervového systému s trvalými neutíšiteľnými bolesťami, poruchami pohybu alebo s ťažkými trofickými zmenami alebo hlbokej citlivosti,
d) choroby alebo stavy po zranení periférnych nervov s trvalými poruchami pohybu alebo citlivosti alebo s trofickými zmenami v takom rozsahu, že znemožňujú bezpečné vykonávanie oprávnení vyplývajúcich z preukazu odbornej spôsobilosti člena leteckého personálu lietajúceho športového zariadenia, 
e) záchvatové stavy s poruchou vedomia alebo hybnosti najmä narkolepsia a kataplexia,
f) roztrúsená skleroza (SM) s obmedzenou chôdzou, spasticitou, alebo potrebou palice,
g) parkinsonová choroba v pokročilej fáze (tras, stuhlosť, problémy s rovnováhou),
h) cerebrálna paralýza s potrebou ortéz, alebo barlí,
i) po cievnej mozgovej príhode (CMP) so zvyškovou hemiparézou, alebo iným pohybovým deficitom,
j) polyneuropatia (napr. diabetická) ak je narušená chôdza alebo rovnováha.

§ 9

(1) Duševné poruchy, pri výskyte ktorých je zdravotnú spôsobilosť posudzovanej osoby vylúčená, sú tieto:
a) schizofrénia, 
b) bipolárna afektívna porucha,
c) organická porucha osobnosti,
d) demencia každého druhu,
e) trvalé ťažké psychické zmeny na podklade somatických ochorení,
f) psychotické poruchy,
g) organické poruchy osobnosti, konania, emotivity alebo myslenia v dôsledku syndrómu závislosti na alkohole, liekoch alebo iných návykových látkach,
h) duševná zaostalosť,
i) epizódy ťažkej depresie,
j) manická porucha,
k) iná choroba alebo stav, ktorý spôsobuje zdravotné komplikácie alebo odchýlky, ktoré znemožňujú bezpečné vykonávanie oprávnení vyplývajúcich z preukazu odbornej spôsobilosti člena leteckého personálu lietajúceho športového zariadenia.

(2) Duševné poruchy, pri výskyte ktorých môže na základe záverov odborného lekárskeho vyšetrenia psychiatrom posudzujúci lekár posudzovanú osobu uznať za zdravotne spôsobilú s obmedzením, ktorým je povinnosť pravidelne sa podrobovať lekárskej prehliadke zameranej na duševné poruchy, sú tieto:
a) porucha nálady,
b) neurotická porucha,
c) porucha osobnosti,
d) duševná porucha alebo porucha správania vážne poruchy správania spôsobené starnutím.

§ 10

(1) Pri posudzovaní zdravotnej spôsobilosti vo vzťahu k závislosti od alkoholu alebo 
k neschopnosti zdržať sa vykonávania oprávnení vyplývajúcich z preukazu odbornej spôsobilosti člena leteckého personálu lietajúceho športového zariadenia pod vplyvom alkoholu posudzujúci lekár berie do úvahy aj spoločenskú nebezpečnosť takého stavu alebo konania u posudzovanej osoby.

(2) Posudzovaná osoba nie je zdravotne spôsobilá, ak je závislá od alkoholu alebo nie je schopná zdržať sa vykonávania oprávnení vyplývajúcich z preukazu odbornej spôsobilosti člena leteckého personálu lietajúceho športového zariadenia pod vplyvom alkoholu.

(3) Posudzovanú osobu, ktorá bola závislá od alkoholu, môže posudzujúci lekár na základe záverov odborného lekárskeho vyšetrenia uznať za zdravotne spôsobilú s obmedzením, ktorým je povinnosť pravidelne sa podrobovať odbornej lekárskej prehliadke u špecialistu zameranej na závislosť od alkoholu, ak je preukázané, že posudzovaná osoba dôsledne a trvale abstinuje po dobu najmenej dvoch rokov a závery lekárskej prehliadky zdravotnú spôsobilosť posudzovanej osoby nevylučujú.

(4) Posudzovanú osobu, u ktorej sa zistila opakovaná akútna intoxikácia v anamnéze, môže posudzujúci lekár na základe záverov odborného lekárskeho vyšetrenia uznať za zdravotne spôsobilú s obmedzením, ktorým je povinnosť pravidelne sa podrobovať lekárskej prehliadke zameranej na závislosť od alkoholu, ak závery lekárskej prehliadky zdravotnú spôsobilosť posudzovanej osoby nevylučujú.

(5) Posudzovaná osoba, ktorá je závislá od iných návykových látok ako alkohol alebo od liečiv alebo od ich kombinácie alebo pravidelne zneužíva iné návykové látky ako alkohol alebo liečivá alebo ich kombináciu, nie je zdravotne spôsobilá.

(6) Posudzovanú osobu, ktorá bola závislá od iných návykových látok ako alkohol, alebo od liečiv, alebo od ich kombinácie, alebo ktorá pravidelne zneužívala takéto látky, môže posudzujúci lekár na základe záverov odborného lekárskeho vyšetrenia uznať za zdravotne spôsobilú s obmedzením. Toto obmedzenie spočíva v povinnosti pravidelne sa podrobovať lekárskej prehliadke zameranej na závislosť od návykových látok a liečiv, ak závery lekárskej prehliadky preukázateľne potvrdzujú, že posudzovaná osoba dôsledne a trvalo upustila od užívania týchto látok a zdravotnú spôsobilosť nevylučujú.

§ 11

Posudzovanú osobu, ktorá trpí chorobou alebo sa u nej vyskytuje chyba alebo stav spôsobený vážnou nedostatočnosťou obličiek, môže posudzujúci lekár na základe záverov odborného lekárskeho vyšetrenia uznať za zdravotne spôsobilú s obmedzením, ktorým je povinnosť pravidelne sa podrobovať lekárskej prehliadke zameranej na choroby, chyby a stavy spôsobené vážnou nedostatočnosťou obličiek, ak závery lekárskej prehliadky zdravotnú spôsobilosť posudzovanej osoby nevylučujú.

§ 12

Posudzovanú osobu, ktorá má transplantovaný orgán alebo zavedený umelý implantát a transplantácia alebo implantácia má vplyv na schopnosť posudzovanej osoby bezpečne vykonávať oprávnenia vyplývajúce z preukazu spôsobilosti člena leteckého personálu lietajúceho športového zariadenia, posudzujúci lekár môže na základe záverov odborného lekárskeho vyšetrenia uznať za zdravotne spôsobilú s obmedzením, ktorým je povinnosť pravidelne sa podrobovať lekárskej prehliadke zameranej na stav súvisiaci s transplantáciou alebo s implantáciou. Posudzujúci lekár posudzuje zdravotnú spôsobilosť posudzovanej osoby podľa prvej vety, ak stav transplantácie alebo implantácie nemožno posúdiť podľa § 6 a 11. 

§ 13

Posudzovanú osobu, ktorá trpí chorobou alebo sa u nej vyskytla chyba alebo stav, ktorý nie je uvedený v § 3 až 12, a ktorý môže vyústiť do funkčnej neschopnosti, ktorá má vplyv na bezpečné vykonávanie oprávnení vyplývajúcich z preukazu spôsobilosti člena leteckého personálu lietajúceho športového zariadenia, môže posudzujúci lekár na základe odborného lekárskeho vyšetrenia uznať za zdravotne spôsobilú s obmedzením, ktorým je povinnosť pravidelne sa podrobovať lekárskej prehliadke zameranej na takúto chorobu, chybu alebo stav.

§ 14 

(1) Okrem obmedzenia zdravotnej spôsobilosti podľa § 3 až 13, zdravotnú spôsobilosť posudzovanej osoby možno obmedziť aj 
a) použitím zdravotníckej pomôcky, ktorou sú najmä
1. okuliare, 
2. kontaktná šošovka alebo kontaktné šošovky, 
3. protéza alebo ortéza hornej končatiny, 
4. protéza alebo ortéza dolnej končatiny,
b) zákazom prepravy ďalších osôb, 
c) úpravou lietajúceho športového zariadenia, ktorou je najmä
1. .....
2. .....
3. ..... .

(2) Posudzovaná osoba, ktorá nedodržiava obmedzenie zdravotnej spôsobilosti uvedené v doklade o zdravotnej spôsobilosti, sa na účely tejto vyhlášky považuje za zdravotne nespôsobilú.  

(3) Ak je zdravotná spôsobilosť posudzovanej osoby obmedzená povinnosťou pravidelne sa podrobovať lekárskej prehliadke, interval medzi jednotlivými lekárskymi prehliadkami určuje posudzujúci lekár podľa výsledku lekárskej prehliadky posudzovanej osoby; tento interval uvedie aj v doklade o zdravotnej spôsobilosti a úmerne skráti platnosť dokladu o zdravotnej spôsobilosti.  

Táto vyhláška nadobúda účinnosť 1. apríla 2027.



Príloha č. 1
k vyhláške č. .../2027 Z. z. 

VZOR

Doklad o zdravotnej spôsobilosti pilota lietajúceho športového zariadenia


Meno a priezvisko posudzovanej osoby:

Dátum narodenia posudzovanej osoby:

Adresa trvalého pobytu posudzovanej osoby:

Obmedzenie zdravotnej spôsobilosti, ak je zdravotná spôsobilosť posudzovanej osoby obmedzená:






Názov a sídlo poskytovateľa zdravotnej starostlivosti: 

Identifikačné číslo poskytovateľa zdravotnej starostlivosti:





Doklad o zdravotnej spôsobilosti je platný od ..... do ..... .


Miesto a dátum vydania dokladu o zdravotnej spôsobilosti:








odtlačok pečiatky
a podpis lekára, ktorý lekársku prehliadku vykonal


Príloha č. 2
k vyhláške č. .../2027 Z. z. 

VZOR

Osvedčenie o zdravotnej spôsobilosti 


Meno a priezvisko posudzovanej osoby:

Dátum narodenia posudzovanej osoby:

Adresa trvalého pobytu posudzovanej osoby:

Obmedzenie zdravotnej spôsobilosti, ak je zdravotná spôsobilosť posudzovanej osoby obmedzená:






Názov a sídlo poskytovateľa zdravotnej starostlivosti: 

Identifikačné číslo poskytovateľa zdravotnej starostlivosti:





Doklad o zdravotnej spôsobilosti je platný od ..... do ..... .


Miesto a dátum vydania dokladu o zdravotnej spôsobilosti:








odtlačok pečiatky
a podpis lekára, ktorý lekársku prehliadku vykonal

